2जी घोटाला : सिब्बल पर उखड़ा विपक्ष  
विपक्षी पार्टियों ने टू जी स्पेक्ट्रम आवंटन में सीएजी के आकलन पर दूरसंचार मंत्री कपिल सिब्बल के रूख को विचित्र और त्रुटिपूर्ण करार दिया।
विपक्षी पार्टियों ने टू जी स्पेक्ट्रम आवंटन में सीएजी के आकलन पर दूरसंचार मंत्री कपिल सिब्बल के रूख को विचित्र और त्रुटिपूर्ण करार दिया। कपिल सिब्बल ने कहा था कि आवंटन में 1.76 लाख करोड़ रुपये का सीएजी का अनुमान गलत है और इसमें कोई हानि नहीं हुई।  पीएसी के अध्यक्ष मुरली मनोहर जोशी सहित विपक्षी नेताओं ने सीएजी की आलोचना को लेकर सिब्बल पर कड़ा प्रहार किया और कहा कि यह काफी आपत्तिजनक है। उन्होंने कहा कि पूर्व दूरसंचार मंत्री ए राजा एवं अन्य को बचाने का यह प्रयास है जिन्हें टू जी घोटाले के कारण इस्तीफा देना पड़ा था। कांग्रेस ने अपनी तरफ से सिब्बल का बचाव किया और कहा कि सरकारी लेखा परीक्षक की आलोचना में कुछ भी गलत नहीं है और कोई भी सांसद या मंत्री सीएजी रिपोर्ट पर सवाल उठा सकता है।  भाजपा के वरिष्ठ नेता जोशी ने कहा कि सिब्बल का रूख अनुचित है और वह काफी लापरवाही वाला रूख अपना रहे हैं। जोशी ने कहा, मेरे विचार से यह काफी अनुचित है। कैग ने कभी नहीं कहा कि यह निश्चित राशि है। सिब्बल को सावधानी से रिपोर्ट पढ़नी चाहिए। सिब्बल ने कहा था कि सीएजी की अनुमानित हानि गलत है। माकपा ने सिब्बल के रूख को विचित्र बताते हुए कहा कि लगता है कि घोटाले के लाभार्थियों को बचाने की कोशिश की जा रही है। माकपा पोलित ब्यूरो के सदस्य सीताराम येचुरी ने सिब्बल के तर्क को त्रुटिपूर्ण बताया।  बेंगलूर में येचुरी ने कहा, लगता है कि लाभार्थियों को बचाने के लिए यह सब किया जा रहा है। कांग्रेस प्रवक्ता शकील अहमद ने प्रेट्र से कहा, कैग रिपोर्ट की छानबीन होगी। कोई भी सांसद या मंत्री कैग की रिपोर्ट पर सवाल उठा सकता है। अगर सिब्बल ने दस्तावेजों के आधार पर कुछ कहा है तो हम नहीं मानते कि वह गलत हैं। भाजपा प्रवक्ता रविशंकर प्रसाद ने दूरसंचार मंत्री के बयानों पर कहा, सिब्बल की निराधार टिप्पणियों से संसदीय प्रक्रिया की भी अवहेलना हुई है जब पीएसी मामले पर गौर कर रही है।